b'\n_START_ARTICLE_\nKokoelma- ja konservointikeskus\n_START_PARAGRAPH_\nKokoelma- ja konservointikeskus on Museoviraston vuonna 2016 valmistunut muun muassa museokokoelmien s\xc3\xa4ilytys ja konservointipalveluja tarjoava keskus Vantaan Hakkilassa. Keskus on rakennettu entisen logistiikkakeskuksen tiloihin ja sen pinta ala on 16\xc2\xa0000 neli\xc3\xb6metri\xc3\xa4. Ensimm\xc3\xa4iset museoesineet siirrettiin Vantaalle toukokuussa._NEWLINE_Keskuksessa ty\xc3\xb6skentelee parikymment\xc3\xa4 ty\xc3\xb6ntekij\xc3\xa4\xc3\xa4 kuten konservaattoreita ja kokoelmien henkil\xc3\xb6kuntaa, sek\xc3\xa4 digitointiprojektien henkil\xc3\xb6it\xc3\xa4. Keskus tarjoaa kokoelmien hoito- ja s\xc3\xa4ilytyspalveluita my\xc3\xb6s muille museoille ja tahoille.\n_START_SECTION_\nTilat\n_START_PARAGRAPH_\nRakennus on pinta-alaltaan suuri, 16\xc2\xa0000 neli\xc3\xb6metri\xc3\xa4, kun Museoviraston keskusvarasto Orimattilassa on 9\xc2\xa0600 neli\xc3\xb6metri\xc3\xa4. Hyllymetrej\xc3\xa4 on yhteens\xc3\xa4 noin 25 kilometri\xc3\xa4: kuvakokoelmien Journalistisen kuva-arkiston JOKA:n kokoelmien s\xc3\xa4ilytystilassa on noin 12\xc2\xa0000 hyllymetri\xc3\xa4. Lis\xc3\xa4ksi s\xc3\xa4hk\xc3\xb6isiss\xc3\xa4 siirtohyllyiss\xc3\xa4 hyllytasoja on ensimm\xc3\xa4isess\xc3\xa4 toteutusvaiheessa 8\xc2\xa0000 metri\xc3\xa4 ja kuormalavahyllyiss\xc3\xa4 noin 5\xc2\xa0000 metri\xc3\xa4._NEWLINE_Olosuhdehallittuja ty\xc3\xb6- ja s\xc3\xa4ilytystiloja on 14. Tilat t\xc3\xa4ytt\xc3\xa4v\xc3\xa4t yhdeks\xc3\xa4n eri olosuhdevaatimusta. Konservoinnissa ja s\xc3\xa4ilytyksess\xc3\xa4 on omat ty\xc3\xb6tilat eri materiaaleille sek\xc3\xa4 pakaste- ja kylmi\xc3\xb6tiloja. Tiloissa on my\xc3\xb6s erityislaitteita ja tekniikkaa, jota ei ole muualla Suomessa ja jotka on r\xc3\xa4\xc3\xa4t\xc3\xa4l\xc3\xb6ity konservoinnin tarpeisiin. Viisimetrinen tyhji\xc3\xb6pakastekuivain on Suomen suurin. Rakennuksessa on r\xc3\xb6ngtenhuone, digitaalinen r\xc3\xb6ngtenlaite, r\xc3\xb6ntgenfluoresenssi (XRF) ja FTIR -laitteet.\n_START_SECTION_\nKokoelmat\n_START_PARAGRAPH_\nKokoelma- ja konservointikeskukseen sijoitetaan aikaisemmin v\xc3\xa4liaikaisissa varastoissa eri puolilla etel\xc3\xa4ist\xc3\xa4 Suomea s\xc3\xa4ilytetyt Kansallismuseon kokoelmiin kuuluvat esineet ja osa Museoviraston t\xc3\xa4ydest\xc3\xa4 Orimattilan keskusvaraston kokoelmista, kuten yleisetnografiset eli Euroopan ulkopuoliset kokoelmat ja tulevaisuudessa kaikkien kokoelmien uushankinnat. Orimattilan keskusvarasto on kuitenkin viel\xc3\xa4 pitk\xc3\xa4\xc3\xa4n Kansallismuseon kokoelmien p\xc3\xa4\xc3\xa4s\xc3\xa4ilytystila. Kokoelma- ja konservointikeskukseen sijoitetaan pysyv\xc3\xa4sti Journalistien kuva-arkiston JOKA:n 7,5 miljoonaa lehtikuvaa sek\xc3\xa4 arkeologisia maal\xc3\xb6yt\xc3\xb6j\xc3\xa4._NEWLINE_Museoesineiden siirto aloitettiin toukokuussa. Ensimm\xc3\xa4isen\xc3\xa4 siirrettiin suljettujen kartanomuseoiden, Pukkilan kartanon, Anjalan kartanon ja Rapolan kartanon kokoelmia sek\xc3\xa4 Suomen merimuseon esineist\xc3\xb6\xc3\xa4.\n_START_SECTION_\nTilojen omistus ja muutosty\xc3\xb6t\n_START_PARAGRAPH_\nKiinteist\xc3\xb6 toimi ennen tukkuliikke Inex Partners Oy:n logistiikkakeskuksena. Kiinteist\xc3\xb6n omistaa Kokoelmakeskus Ky, jota edustaa CapMan Real Estate I Ky, jolta Senaatti-kiinteist\xc3\xb6t on vuokrannut tilat Museoviraston k\xc3\xa4ytt\xc3\xb6\xc3\xb6n. Vuokrasopimus on 15 vuotta ja vuokrakustannukset 2,2 miljoonaa euroa vuodessa. Tilojen suunnittelu- ja rakennusvaihe kesti vain noin vuoden. Rakennukseen tehtiin muun muassa uudisosa.'